Document ID: 32013R0212

REGULAMENTUL (UE) NR. 212/2013 AL COMISIEI
din 11 martie 2013
de înlocuire a anexei I la Regulamentul (CE) nr. 396/2005 al Parlamentului European și al Consiliului cu privire la completările și modificările privind produsele prevăzute în anexa respectivă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 4,
întrucât:
(1)
Mai multe state membre au solicitat modificări și completări la anexa I la Regulamentul (CE) nr. 396/2005, în coloana „Exemple de varietăți înrudite sau alte produse cărora li se aplică aceleași CMR”.
(2)
Completările respective sunt necesare pentru a include în anexa I la Regulamentul (CE) nr. 396/2005 noi fructe, legume și cereale care sunt în prezent disponibile pe piața statelor membre.
(3)
Este oportun să se adauge următoarele fructe, legume, cereale și produse de origine animală: mâna lui Buddha (Citrus medica), tangor, curmale roșii/curmale chinezești/jujube chinezești, bace de Tay (Rubus fruticosus x idaeus), longan (Dimocarpus longan), langsat (Lansium domesticum), salak (Salacca zalacca), hreanul de Japonia (Stachys affinis), brusture (Arctium lappa), alți bulbi de ceapă, alte soiuri de ceapă verde, vânătă africană (Solanum macrocarpon)/vânătă albă, castravete țepos (Momordica charantia)/castravete amar, lufă cu muchii (Luffa acutangula)/teroi, dovleac șarpe (Trichosanthes cucumerina), lauki (Lagenaria siceraria), chayote (Sechium edule), bostan decorativ (soi târziu), porumb mic, creson daikon, creson rucola, creson de broccoli, germeni de fasole (Vigna radiata), germeni de lucernă, frunze de păpădie, frunze de gulie, frunze de taro, iasomie sălbatică (Cestrum latifolium)/bitawiri, spanac de Malabar (Basella alba), frunze de banan, volbură (Convolvulaceae), volbură chinezească/volbură de apă (spanac chinezesc)/kangkung, trifoi de apă (Marsilea), mimoză de apă (Neptunia oleracea), cilantro/romaniță puturoasă/coriandru lung/buruiană urât mirositoare (Anthemis cotula, Anthemis foetida), frunze de pătrunjel pentru rădăcină, busuioc sfânt (Ocimum tenuiflorum), busuioc dulce (Ocimum basilicum), busuioc păros, iarbă lămâioasă (Cymbopogon citratus), buricul apei, frunze de betel sălbatic (P. sarmentosum), frunze de curry, floare de banan, boabe de guar, boabe de soia proaspătă, orez indian/sălbatic, frunze și pedunculi de limba mielului, mimoză cățărătoare, micelii de ciuperci, iarba șarpelui purpurie/floarea canarilor, meișor deget (Eleusine coracana), meișor perlă (Pennisetum glaucum), semințe de iarba canarilor, ardei verde, cervide și miere cu fagure.
(4)
Pentru coerență, este oportun să se transfere vânatul sălbatic de la categoria „Alte animale de crescătorie” la „Alte produse derivate din animale terestre” și florile comestibile de la categoria „altele” la o categorie care reprezintă un exemplu de cultură.
(5)
Pentru o mai bună aplicare a normelor privind nomenclatura taxonomică internațională, este necesar să se adapteze denumirile în limba latină pentru fistic, mere, cireșe, căpșuni, mure de câmp, afine, kumquat, cartofi, igname, sfeclă, ardei, bame, broccoli, varză cu căpățână, varză chinezească, gulii, andivă (Cichorium endivia), rucolă, frunze și lăstari de brasicacee, frunze de sfeclă, cicoare „witloof”, frunze de țelină, busuioc, miez de palmier, sorg, boabe de cafea, petale de trandafir, flori de jasmin, tei pucios, frunze de rooibos, mărar, piper Sichuan, scorțișoară, curcumă, sfeclă de zahăr și banană.
(6)
Luând în considerare solicitările părților interesate și ale organelor de aplicare a legii și ținând cont de forma sub care produsele sunt introduse pe piață, este necesar să se aducă unele modificări în ceea ce privește părțile din produs cărora li se aplică CMR.
(7)
Este oportun să se prevadă astfel de modificări cu privire la ceai, boabe de cacao, hamei, gulie și pentru produsele de origine animală.
(8)
Din motive de claritate, este oportun să se înlocuiască anexa I la Regulamentul (CE) nr. 396/2005.
(9)
Prin urmare, Regulamentul (CE) nr. 396/2005 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 396/2005 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Adoptat la Bruxelles, 11 martie 2013.

Labels: 0
17
6